Kázeň z ev. Služieb Božích, BA (NK) 4. 7. 2022, 18.00 h,

**Pamiatka Cyrila & Metoda a Majstra Jána Husa**,

ES: 259, 267, 264, Antifóna 68; Žalm 33, 13 – 18

**Židom 12, 1 – 2 . 12 – 13**: *„****1****Preto aj my, keďže máme toľký oblak svedkov okolo seba, zložme všetko, čo nám je na ťarchu, i hriech, ktorý nás tak ľahko opantáva, a buďme vytrvalí v zápase, ktorý máme pred sebou.****2****Hľaďme na Ježiša, Pôvodcu a Dokonávateľa viery, ktorý napriek radosti, čo Ho čakala, pretrpel kríž; pohrdol potupou a posadil sa na pravici Božieho trónu. ...* ***12****Preto: zase* *vzpružte* *ochabnuté ramená a podlomené kolená!****13****A urovnajte si chodníky nohám, aby to, čo je chromé, sa nevytklo, ale radšej ozdravelo.“*

**Milí bratia a milé sestry!**

Počujeme o **oblaku svedkov**. Patria k nim aj Cyril a Metod a Majster Ján Hus. Solúnski bratia nám priniesli omnoho viac, ako len možnosť sláviť zajtra štátny sviatok. V dobe, keď prišli na Veľkú Moravu, sa na území našej vlasti tkp. začal dobrý beh viery. Služba obetavých a pokorných vzdelancov Cyrila a Metoda k tomu enormne prispela. **Tým, že preložili biblické texty odkryli svetlo, ktoré bolo dovtedy pre našich predkov zahalené** nepriesvitným závojom gréčtiny a latinčiny.

**V tých časoch nebolo mnoho jazykov, do ktorých bola Biblia už preložená. Jej prekladom do staroslovienčiny k nám prenikalo svetlo večnosti.** Toto svetlo sa k nám predieralo ako slnečné lúče medzi mračnami, aby ohrievali a osvetľovali zem. **Bohom požehnaná práca Cyrila a Metoda osvetľovala a zohrievala pôdu ľudských sŕdc.** Slovania na Veľkej Morave sa už nielen zúčastňovali bohoslužieb, ale vďaka tomu, že boli vykonávané v zrozumiteľnom jazyku, mohli hľadieť na Ježiša. Na Toho, kto nás vedie vo viere a dbá, aby sme v nej vytrvali aj v životných bojoch a zápasoch viery. **Pán Ježiš Kristus** je garantom šírenia evanjelia. A**vo svojej misii si chce používať aj nás.**

Ďakujeme za svedkov viery, ktorí nám sprostredkovali Božie slovo prekladom do nám zrozumiteľného jazyka. **Ďakujeme Pánovi za Cyrila a Metoda aj za všetkých prekladateľov Písma svätého až po tých súčasných. Buďme ochotní podporovať tých, ktorí svojou prácou napomáhajú prekladom Biblie do ďalších jazykov.** Teším, sa, že spoločenstvo biblických hodín v našom zbore podporuje v takejto službe misionára Richarda Younga. Kiež sa pridajú aj ďalší!

Pamiatka Cyrila a Metoda i Majstra Jána Husa nám nepriamo kladie otázku: Kto patrí k tým, na ktorých si v súvise so svojou cestou viery spomenieme? **Kto je v našom oblaku svedkov?** Rodičia či starí rodičia, ktorí nás učili modliť sa? Vyučujúci v detskej besiedke, na hodinách náboženstva, vedúci dorastu, mládeže, farári či skúsení bratia a sestry vo viere? Možno niektorí z nich už nie sú medzi nami. **No spomienka na tých, ktorí nám svedčili o viere v Krista**, spomienka aj na jednoducho formulované, no pritom hlboké pravdy, ktoré sme od týchto ľudí počuli ako živé svedectvo o viere, **nám pomáha zložiť to, čo nám je v behu viery príťažou.** Nanovo sa zriekať hriechu, ktorý sa na nás lepí ako balast. **Možno nás povzbudzuje aj viera niektorého z našich súčasníkov, pomáhajúcich nám v behu viery nestratiť z očí Ježiša**, Pôvodcu a Dokonávateľa viery.

Dovoľte čerstvú skúsenosť. V tomto a budúcom týždni prebieha v našom zbore v dvoch turnusoch denný detský letný tábor. Táborový deň sa začína modlitebnou chvíľou v malej skupinke vedúcich. Na tej sa dnešnej jedna z neordinovaných sestier modlila za deti, aby im pobyt v tábore poslúžil na to, že z chlapcov a dievčat vyrastú Boží muži a Božie ženy – ľudia podľa Božieho srdca. Bol som modlitbou tejto sestry veľmi povzbudený vo viere. Sotva by niekto lepši formuloval poslanie tábora.

Ďakujme Bohu za blízkych i vzdialených svedkov viery. **Odovzdali nám horiacu pochodeň viery a evanjelia.**

V prípade Majstra Jána Husa ju neuhasilo ani väzenie, ani prehováranie či vyhrážanie jeho niekdajších priateľov. Neuhasil ju ani vtedajší pápež, ani kostnický koncil, ani plamene hranice, na ktorej Majstra Husa usmrtili.

**Husovo srdce horelo pre Krista**, rovnako ako jeho ústa pri plamenných kázňach, ktoré prednášal Pražanom v Betlehemskej kaplnke. **Posolstvo evanjelia, ktoré zvestoval, zapaľovalo srdcia jeho poslucháčov i tých, ktorí čítali Husove knihy.** **Božie slovo sa Majstrovi Jánovi stalo pravdou, ktorú nevymenil za nič, ani za zachovanie svojho života. Pravda zjavená v Kristovi sa mu stala životným krédom.** Túto pravdu vyznával ústami aj životom a dosvedčil ju na popravisku v Kostnici, kde bol 6. júla 1415 upálený.

Husovi nešlo o ľudskú pravdu. **Mal pravdu, pretože Pravda mala jeho. Nevzdal sa pravdy, lebo Pravda sa nevzdala jeho. Tou pravdou je Ježiš Kristus**, ktorý povedal: *„Ja som cesta i pravda i život“* (J 14, 6).

Podobne ako každý človek, aj Ján Hus mal slabé chvíle. Je posilňujúce vedieť, že **každý niekedy prežíva situácie, keď má *ochabnuté ramená a podlomené kolená.*** Takýto stav však nie je konečnou stanicou. **V boji viery je možné zvíťaziť, aj keby sme z pohľadu sveta prehrávali či prehrali.**

Takýto ľudský príbeh nám pripomína aj pamiatka mučeníckej smrti Majstra Jána Husa. Je príbehom človeka, pre ktorého nebolo ľahké *vzpružiť ochabnuté ramená a podlomené kolená*, posilniť zomdlené utýrané telo a vykročiť istým krokom. A predsa, to, čím a ako Majster Ján žil a čom svedčil, v mnohom pomohlo naplniť výzvu: *aby to, čo je chromé, sa nevytklo, ale radšej ozdravelo.*

**I zdanlivá prehra sa v širšom horizonte môže stať výhrou – ako pre jednotlivcov, tak i pre cirkev, pre krajinu, pre svet.** Príbeh Božieho Syna Ježiša Krista, ktorému Hus úprimne slúžil, evanjelium ktorého zvestoval, je toho najžiarivejším príkladom.

Nech je život svedkov viery Cyrila, Metoda a martýra Majstra Jána Husa aj pre nás **posilou, nevzdávať naše životné zápasy**. Prosme Pána, aby keď sa v nich ocitneme, posilnil nás v boji viery, nedovolil, aby nás ochromil strach, neistota a pochybnosti. Veď **Božia moc sa dokonale prejavuje práve v našej slabosti** (por. 2K 12, 9). Amen.

**Modlitba**: Pane Ježiši, ďakujeme Ti, že na ceste viery sme nikdy neboli a nie sme sami. Ďakujeme za časovo vzdialených aj za blízkych svedkov viery, ktorými si nás obklopil. Za tých, ktorí nás v behu do dobrého cieľa predišli i za tých, skrze svedectvo viery nás posilňuješ.

Daj i nám srdce horiace pre Teba, pre Tvoje evanjelium, aby sme ďalším mohli odovzdať nie vyhasnutú fakľu, ale horiacu pochodeň viery. Viera stojí aj za obete. Ďakujeme za všetkých, ktorí nám ukazujú, že životné úspechy, ba dokonca ani zdravie a telesný život nie je to najvzácnejšie čo máme, ale tým si Ty, Pane Ježiši Kriste. Postavy mnohých svedkov viery vybledli, ale Ty, Spasiteľ náš, v ktorého verili, vyznávali, pre ktorého priniesli obete, žiariš a budeš žiariť až naveky. Daj nám milosť, aby si do života ďalších ľudí zažiaril aj cez naše svedectvo viery, lásky a nádeje, ktorú v Tebe máme. Amen.

*Použitím myšlienok Vlastimila Pospíšila a Magdaleny Trgalovej:* **Martin Šefranko, ev. farár**